
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Algeriasta,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
[bookmark: _GoBack]A.	ottaa huomioon, että Algerian viranomaiset pidättivät 16. marraskuuta 2024 ranskalais‑algerialaisen kirjailijan Boualem Sansalin, joka oli ottanut julkisuudessa tiukasti kantaa autoritaarista hallintoa vastaan ja vaatinut ilmaisunvapautta Algeriassa; ottaa huomioon, että hänen olinpaikkaansa ei tiedetty yli viikkoon eikä hän saanut tuona aikana olla yhteydessä perheeseensä eikä oikeudelliseen avustajaan, mikä on vastoin kansainvälistä oikeutta; ottaa huomioon, että Sansalia kuulusteltiin ilman hänen lakimiehensä läsnäoloa, mikä rikkoo hänen oikeuttaan oikeudenmukaiseen oikeudenkäyntiin; ottaa huomioon, että häntä syytettiin myöhemmin kansalliseen turvallisuuteen liittyvistä rikoksista Algerian rikoslain 87 a pykälän nojalla ja toteaa, että tätä säännöstä käytetään usein hallituksen arvostelijoita ja muun muassa ihmisoikeuksien puolustajia vastaan; ottaa huomioon, että Sansal on joutunut sairaalahoitoon useita kertoja;
B.	ottaa huomioon, että Algeria on allekirjoittanut ihmisoikeuksien yleismaailmallisen julistuksen; ottaa huomioon, että Algeria on sitoutunut kunnioittamaan ja edistämään sananvapautta noudattaen kaikilta osin kansainvälisiä velvoitteitaan, EU:n ja Algerian välisen kumppanuuden painopisteitä ja perustuslakiaan; panee merkille, että rikoslakiin hyväksyttiin vuonna 2024 uusia muutoksia, joilla rajoitetaan merkittävästi sananvapautta;
C.	toteaa, että sananvapaus on heikentynyt Algeriassa ja se on pudonnut sijalle 139 vuoden 2024 lehdistönvapausindeksissä; panee merkille, että toimittajia on painostettu yhä enemmän ja heitä on usein pidätetty ja asetettu syytteeseen; ottaa huomioon, että algerialaisten ihmisoikeuksien puolustajien mukaan Algeriassa on ainakin 215 mielipidevankia; toteaa, että riippumattomia tiedotusvälineitä syytetään usein vehkeilystä ulkovaltojen kanssa kansallista turvallisuutta vastaan ja että niiden sensurointi, oikeudenkäynnit ja ankarat rangaistukset lisääntyvät edelleen;
D.	ottaa huomioon, että EU on maksanut vuosina 2021–2024 Algerialle 213 miljoonaa euroa monivuotisesta maaohjelmasta;
1.	tuomitsee Boualem Sansalin pidätyksen ja vangitsemisen ja vaatii hänen välitöntä ja ehdotonta vapauttamistaan;
2.	tuomitsee myös kaikkien muiden aktivistien, poliittisten vankien, toimittajien, ihmisoikeuksien puolustajien sekä mielipiteen- ja sananvapauden harjoittamisesta pidätettyjen tai tuomittujen henkilöiden, kuten toimittaja Abdelwakil Blammin ja kirjailija Tadjadit Mohamedin, pidätykset ja kehottaa vapauttamaan heidät;
3.	kehottaa EU:n toimielimiä ja EU:n edustustoa tiedottamaan julkisesti huolenaiheistaan Algerian viranomaisille ja järjestämään lääkärikäynnin Sansalin terveystilanteen arvioimiseksi;
4.	kehottaa Algerian viranomaisia tarkistamaan kaikki vapauksia rajoittavat sortolait, erityisesti Algerian rikoslain 87 a, 95 a ja 196 a pykälää ja oikeuslaitoksen riippumattomuutta, lehdistönvapauden turvaamiseksi Algerian perustuslain 54 artiklan mukaisesti;
5.	muistuttaa, että oikeusvaltioperiaatteen noudattamisella on suuri merkitys sananvapauden lujittamisessa, kuten EU:n ja Algerian välisen kumppanuuden painopisteissä todetaan; korostaa, että tämän sopimuksen uusimisen on perustuttava jatkuvaan ja merkittävään edistymiseen edellä mainituilla aloilla, ja painottaa, että kaikissa tulevissa EU:n varojen maksuissa olisi otettava huomioon tässä suhteessa saavutettu edistys;
6.	kehottaa puhemiestä käännättämään tämän päätöslauselman arabiaksi ja välittämään sen Algerian viranomaisille, komissiolle ja varapuheenjohtajalle/korkealle edustajalle.

